
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Andrejs Vanags kā patērētāju interešu pārstāvis un Kristīne Detkova kā komersantu interešu pārstāvis izskatīja strīdu starp patērētāju un sabiedrību saistībā ar atkārtoti bojātām DITA brillēm.

No lietas materiāliem izriet, ka patērētāja 2025. gada 2. jūnijā sabiedrības tirdzniecības vietā iegādājās DITA brilles par 864,50 EUR. Patērētāja norāda, ka kopš iegādes brīža brillēm atkārtoti parādījušies būtiski defekti: kustīgas lēcas, traipi uz stiprinājuma stīgas, detaļu atdalīšanās un pēdējais defekts – gumijas elementa atdalīšanās no lēcas, padarot brilles nelietojamas. Patērētāja vairākkārt nodevusi brilles garantijas remontam, taču defekti atkārtojušies. 2025. gada 5. novembrī patērētāja iesniedza sabiedrībai rakstisku pretenziju, pieprasot līguma atcelšanu un naudas atmaksu. 2025. gada 12. novembrī sabiedrība sniedza atbildi, kurā norādīja, ka neatbilstība nav konstatēta un ka ražotāja tehniskā pārbaude neapstiprina defektus. Patērētāja 2025. gada 21. novembrī vērsās PTAC ar sūdzību. PTAC starpniecības ceļā strīdu atrisināt neizdevās, un lieta nodota Komisijai. Patērētāja lūdz Komisiju atcelt līgumu un atmaksāt 864,50 EUR.

Sabiedrība lietā ir sniegusi skaidrojumu, kurā norāda, ka nevienā gadījumā nav konstatēta preces neatbilstība līguma noteikumiem. Sabiedrība uzsver, ka veiktās darbības – stīgas spriegojuma pielāgošana, deguna balstu noregulēšana, briļļu apkope – ir uzskatāmas par parastu briļļu regulēšanu, nevis defektu novēršanu. Sabiedrība norāda, ka ražotāja tehniskā pārbaude neesot atklājusi ražošanas vai materiāla defektus un ka prece atbilst kvalitātes standartiem. Sabiedrība neatzīst patērētājas prasību par līguma atcelšanu un naudas atmaksu.

Komisija, izvērtējot lietā esošos apstākļus, secina, ka patērētājas norādītie “defekti” pēc savas būtības atbilst briļļu konstrukcijas un normālas lietošanas īpatnībām. No lietā esošajiem fotoattēliem nav konstatējami nekādi gumijas elementi, kas varētu atdalīties no lēcas. Tāpat Komisija secina, ka briļļu lēcas ar stīgām pēc konstrukcijas ir kustīgas un to kustīgums nav uzskatāms par defektu, bet gan par normālu briļļu mehānisko īpašību. Savukārt traipi uz stiprinājuma stīgas rodas lietošanas laikā saskarsmē ar sejas ādu, kosmētiku, kas arī ir normālas lietošanas dabiskas sekas. Tāpat arī deguna balsti ir lokāma detaļa, kuras kustīgums un regulējamība ir paredzēta konstrukcijā no ražotāja puses un nav uzskatāma par neatbilstību. Arī stīgas spriegojuma pielāgošana, deguna balstu noregulēšana un briļļu apkope ir tipiskas briļļu lietošanas un uzturēšanas darbības, kas nav kvalificējamas kā defektu novēršana Patērētāju tiesību aizsardzības likuma izpratnē.

Komisija, izvērtējot Patērētājas iesniegtajos fotoattēlos, nekonstatē konstrukcijas deformācijas, detaļu atdalīšanos vai citus bojājumus, kas liecinātu par neatbilstību. Komisija secina, ka patērētājas norādītās pazīmes nav uzskatāmas par preces neatbilstību, bet gan par briļļu konstrukcijas un lietošanas normālām īpašībām.

Komisija skaidro, ka saskaņā ar Patērētāju tiesību aizsardzības likuma 13. panta pirmo un otro daļu pārdevējam ir pienākums nodrošināt preces atbilstību līguma noteikumiem un tas ir atbildīgs par neatbilstībām, kas pastāvējušas piegādes brīdī. Tomēr patērētājam ir pienākums pierādīt neatbilstības faktu, ja tas nav acīmredzams. Šajā lietā patērētāja nav iesniegusi pierādījumus, kas apliecinātu, ka briļļu konstrukcija būtu bojāta vai neatbilstoša, kā arī lietā esošie fotoattēli neapstiprina patērētājas apgalvojumus par būtiskiem defektiem, kas padara brilles nelietojamas.

Ņemot vērā minēto, Komisija secina, ka lietā nav konstatēta preces neatbilstība līguma noteikumiem Patērētāju tiesību aizsardzības likuma izpratnē un patērētājas prasība par līguma atcelšanu un naudas atmaksu nav pamatota.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 
nolemj:
noraidīt patērētājas prasību.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

